<classify> LEO Watanzania wanashiriki uchaguzi wa viongozi wa vijiji, mitaa na vitongoji.Aidha Waziri wa Nchi, Ofisi ya Rais Tawala za Mikoa na Serikali za Mitaa Selemani Jafo amewataka wananchi, vyama vya siasa na wasimamizi wa uchaguzi kuzingatia kanuni wakati wa kupiga kura, kuhesabu na kutangaza matokeo.Jafo ameyasema hayo jijini hapa alipozungumza na waandishi wa habari kuhusiana na maandalizi ya uchaguzi huo na kuongeza kuwa upigaji kura utaanza saa mbili asubuhi hadi saa 10 jioni.Amesema mpaka sasa maandalizi yote muhimu ya uchaguzi yamekamilika na kuwa maeneo kadhaa Tanzania Bara wananchi wake watashiriki katika uchaguzi huo isipokuwa mikoa mitatu ya Tanga, Katavi na Iringa ambako wagombea wa vyama mbalimbali wamepita bila kupingwa.Utaratibu wa kupiga kura utaanza saa mbili asubuhi hadi saa 10 jioni, mtu ambaye atakuwa kwenye kituo wakati muda huo umefika ataruhusiwa kupiga kura na watakaokuja baada ya muda huo watakosa haki ya kupiga kura, hivyo ni vema wananchi wakajitokeza mapema, alisema.Pia Jafo ametumia fursa hiyo kuwasihi wananchi, viongozi na wanachama wa vyama vya siasa kudumisha amani na utulivu wakati wa kupiga kura, kuhesabu na kutangaza matokeo. Aidha, Jafo aliwataka wananchi, viongozi na wafuasi wa vyama vya siasa na wasimamizi wa uchaguzi kuzingatia maadili wakati wa kupiga, kuhesabu, kujumlisha kura na kutangaza matokeo ya uchaguzi kama kanuni za uchaguzi huo zinavyoelekeza.Maadili yanasema kampeni za uchaguzi haziruhusiwi siku ya kupiga kura, hii ni pamoja na kuvaa vazi lolote au kuwa na kitu chochote kinachoashirikia kushawishi watu kupiga kura mgombea fulani au utambuzi wa mgombea fulani au matumizi ya chombo cha usafiri kinachoashirikia utambuzi wa chama au mgombea wa chama chochote... pia viongozi wa vyama vya siasa na wagombea na wafuasi wao watatakiwa kujiepusha na vitendo vinavyoweza kusababisha fujo au vurugu katika vituo vya kupigia, kuhesabu na kujumlishia kura, amesema.Hakuna mtu atakayeruhusiwa kutumia simu ya kiganjani ndani ya kituo cha kuhesabu na kujumlishia kura isipokuwa msimamizi na msimamizi msaidizi wa uchaguzi na ambao watatumia simu zao pale itakapobidi kwa shughuli za uchaguzi, ni lazima simu hizo wakati wote ziwe zimeondolewa mlio na ziwe kwenye mtetemo, amesema.Jafo alisema pia kiongozi au mtendaji au mwanachama au mfuasi wa chama cha siasa hatatakiwa kuvamia au kukaa kwa nguvu ndani ya kituo cha kupigia, kuhesabu na kujumlishia kura, kuwahamisha wananchama au wafuasi kupiga kura zaidi ya mara moja katika uchaguzi mmoja, kununua kura au kutoa rushwa au aina yoyote ya malipo ya fedha au vifaa kwa mpiga kura au msimamizi au msimamizi msaidizi wa uchaguzi.Pia hawaruhusiwi kutumia lugha ya matusi kwa wasimamizi wa uchaguzi, wasimamizi msaidizi wa uchaguzi wa msimamizi wa kituo katika kituo cha kupigia, kuhesabu na kujumlishia kura, alisema.Mwenyesifa ya kupiga kura ni mwananchi ambaye amejiorodhesha katika orodha ya wapiga kura katika eneo husika, awe na kitambulisho kimoja wapo kati ya kile cha mpiga kura, kazi, hati ya kusafiria, kadi ya bima ya afya, kitambulisho cha shule au chuo, mifuko ya hifadhi ya jamii, leseni ya udereva au kitambulisho cha taifa.Endapo mpiga kura atakuwa hana kitambulisho cha aina yoyote kilichotajwa katika kanuni za uchaguzi, lakini jina lake limo kwenye orodha ya wapiga kura iliyoandaliwa kwa mujibu wa kanuni za uchaguzi, msimamizi msaidizi wa uchaguzi atamruhusu mtu huyo kupiga kura baada ya kutambuliwa na wakazi wa eneo husika, alisema.Awali kabla ya baadhi ya vyama vya siasa kujitoa, tayari Chama cha Mapinduzi CCM kilikuwa kimepita bila kupingwa katika vijiji 6,248 kati ya vijiji 12,319 vilivyopo nchini ambayo ni sawa na asilimia 51.Kwa upande wa wenyeviti wa mitaa, CCM ilikuwa imepita bila kupingwa katika mitaa 1,169 kati ya mitaa 4,263 iliyopo nchini ambayo ni sawa na asilimia 27 na kwa upande wa vitongoji CCM imepita bila kupingwa kwenye vitongoji 37,505 kati ya vitongozji 64,384 sawa na asilimia 58. Pia kwa upande wa wajumbe wa kundi la wanawake CCM ilikuwa na jumla ya wajumbe 64,085 waliopita bila kupingwa na wajumbe kundi la mchanganyiko jumla ya wajumbe 75,560 wamepita bila kupingwa.Alipouliza kuhusu idadi ya vyama vinavyoshiriki uchaguzi huo, Jafo alisema, takwimu hizo mtazipata baada ya matokeo yote kupatikana, kwani pamoja na baadhi ya vyama kutangaza kujitoa, kanuni zilimtaka mgombea mwenyewe au mdhamini wake katika ngazi husika kuandika barua, kuna wengine waliandika na wengine wameamua kutumia haki yao ya kuchaguliwa.Katika hatua nyingine, Baraza la Vyama vya Siasa nchini, kupitia Kamati ya Uongozi ya baraza hilo limewasilisha barua kwenye Ofisi Rais Tawala za Mikoa na Serikali ya MitaaTamisemi, ya kuomba kufanyika kwa kikao cha kukutanisha mawazo ili kuona njia bora ya kufanya uchaguzi wa serikali za mitaa kwa miaka ijayo.Hayo yamesemwa na Mwenyekiti wa baraza hilo, John Shibuda kwenye tamko lake alilolitoa jijini Dar es Salaam jana la kuarifu umma hatua zilizochukuliwa za kuondoa dosari zilizojitokeza kwenye maandalizi ya uchaguzi wa serikali za mtaa unaofanyika leo, ili zisijitokeze tena kwa uchaguzi ujao. Shibuda alisema maandalizi ya uchaguzi huu yamekuwa na dosari kadhaa na baadhi zimefanywa kwa makusudi na baadhi ya watu waliopanga kuharibu utulivu na amani ya nchi ili kuleta picha mbaya kwenye uongozi wa Rais John Magufuli.Alisema barua hiyo kwa Tamisemi ina lengo la kutaka kuwepo kwa kikao cha pamoja na baraza hilo na wadau wa siasa, ili kuja na njia bora ya kufanya uchaguzi huo kwa ushiriki mzuri wa vyama vyote kwa kuzingatia usawa na haki. Wakati huo huo, Jeshi la Polisi nchini limewaonya watu watakaofanya vurugu na kuvunja amani wakati wa uchaguzi wa serikali za mitaa unaofanyika nchi nzima leo.Kutoka Arusha, Kamanda wa Polisi Mkoa Arusha Jonathan Shana akizungumza na waandishi wa habari alisema leo watu wanapochagua viongozi wa serikali za mitaa polisi ipo imara kuhakikisha hali ya amani na utulivu inaendelea wakati watu wakipiga kura hivyo yeyote anayepanga kufanya fujo aache mara moja fikira hizo. Alisema kampeni zimefanyika vizuri na uhuru umetolewa kwa vyama vyote na kwamba hakukua na changamoto yoyote iliyojitokeza.Nawashukuru wana Arusha kwa ustaarabu ,uvumilivu na amani iliyotawala pande zote na hiyo imetokana na kuelewa na kuamua kuwa Arusha bila vurugu na bila shari inawezekana kwa mapenzi yao mema kwa nchi yetu, alisema Kamanda Shana.Alisema leo wote watakaohitaji kwenda kupiga kura waende pia kupiga kura, watakaoenda kutazama waende na hata wale watakaokuwa wanaendelea na shughuli zao nao wafanye utulivu na amani. Kwa upande wa Mwanza, jeshi la polisi mkoani humo limesema limejipanga vyema kuhakikisha amani pamoja na usalama wa raia na mali zao katika uchaguzi wa serikali za mitaa unaofanyika leo. Akizungumza kuhusu uchaguzi huyo, mkuu wa jeshi la polisi mkoa wa Mwanza, Jumanne Muliro alisema jeshi lake liko imara kabisa na kuwataka wananchi wote kujitokeza katika vituo mbalimbali vya kupigia kura bila uwoga.Katika hatua nyingine, Naibu Waziri wa Fedha na Mipango, Dk Ashatu Kijaji aliwataka wahitimu wa chuo cha usimamizi wa fedhaIFM tawi la Mwanza kuhakikisha wanashiriki vyema katika uchaguzi wa serikali za mitaa.Akizungumza katika mahafali ya sita ya chuo hicho jana, Dk Kijaji alisema wahitimu wote wajitokeze ili wakapige kura. Nako Morogoro, polisi kwa kushirikiana na vyombo vingine vya ulinzi na usalama limejipanga kuhakikisha uchaguzi wa serikali za mitaa unaotarajia kufanyika leo kuwa unafanyika kwa amani na utulivu. Kamanda wa Polisi wa mkoa huo, Wilbroad Mutafungwa alisema hayo jana wakati akizungumza na waandishi wa habari baada ya kukagua kikosi cha askari wake wa kawaida na maofisa wenye vyeo vya ngazi mbalimbali mkoani hapa.Tumepanga askari katika vituo vyote vinavyohusika na upigaji wa kura, kutakuwa na ulinzi kwa wasimamizi wa uchaguzi , vifaa vya uchaguzi na ulinzi kwa kutosha katika maeneo ambayo yatakayohusika na kutangza matokeo ya uchaguzi huo, alisema Kamanda Mutafungwa.Mbali na ulinzi huo alisema wameimarisha doria za magari na askari wa miguu ili kuhakikisha kwamba hakuna uvunjivu wowote wa amani unaojitokeza kuanzia siku ya kumaliza kampeni hizo na kuendelea . Doria hizi zinalenga kuwashughulikia wahalifu wa aina yoyote ili kwa wakazi wa mkoa wa Morogoro waendelee kuwa salama, alisema Kamanda Mutafungwa. Hata hivyo alitoa wito kwa wananchi watakaoshiriki katika uchaguzi huo kujitokeza kupiga kura bila hofu na kuwaomba wagombea kutoka vyama mbalimbali au mashabiki wao kutofanya vitendo vyovoye vinavyoashiria kutokea kwa uvunjivu wa amani.Kwa mujibu wa Kamanda wa Polisi wa mkoa alivitaja vitendo hivyo ni kutofanya kampeni siku ya kupinga kura na kutovaa sare za vyama kwenye vituo vya kupinga kura na kuwataka pia watu kuondoka kwenye vituo vya kupinga kura mara baada ya kupinga kura na kuachana na mikusanyiko kwenye vituo vya kupinga kura inayoweza kuchochea uvunjivu wa amani.Pamoja na hayo aliwaomba wagombea katika ngazi hizo kuheshimu matokeo ya uchaguzi na pale ambapo kuna upande haukuridhika na matokeo hayo wafuate utaratibu wa kisheria na sio kufanya fujo.Mtu yoyote atakayedhubutu kuleta mkusanyiko kwa lengo la kuharibu uchaguzi wajiendae kushunghulikiwa kwa nguvu zote na polisi, alisema Mutafungwa.Hivyo aliwasihi mashabiki kushangilia ushindi kwa amani mara baada ya kutangazwa kwa matokeo na kwamba Polisi haitoruhusu watu kufanya fujo kama kuchoma matairi, kuziba njia au fujo kwa kisingizio cha kusherehekea udhindi na watachukuliwa hatia kali dhidi yao.Imeandikwa na Anastazia Anyimike, Dodoma, Yasinta Amos, Arusha, Alexandar Sanga, Mwanza, na John Nditi, Morogoro.  <topic>: KITAIFA 